《酬杜纯一年兄久别相见赠言》
清代·李孔昭

宇内甚旷远，日月一何速。久别十余年，容颜易昔夙。

把酒话浮沈，世事良反覆。感君云霄客，谆谆念朴𣙙。

薄才安蹇劣，非能爱林麓。况值愁病侵，甘心学草木。

所恃有故人，脱蓑方秉轴。立贤遍远迩，造我苍生福。

四海息兵荒，野老乐耕读。转瞬功成时，偕手说蕉鹿。

作者简介：明末清初直隶蓟州人，字潜夫，一字光四。明崇祯十五年进士。见朝事日非，不赴廷对，以所给牌坊银助军饷，隐居盘山。明亡，素服哭于野三载。清廷屡征不出。隐居教授，倡明理学，成就甚众。及卒，门人私谥安节。